Union ëd j'associassion piemontèise ant ël mond

L'Union ëd j'associassion piemontèise ant ël mond a l'é constituisse a Alpëtte ai 21 ëd luj dël 1974, ant ël di prinsipal dla Festa dël Piemont.
Conforma a l'artìcol 1 ëd sò statù, a l'ha për but la tùa e la valorisassion ëd la lenga, dla coltura e dla siviltà ëd Piemont, ansema a l'anstitussion përmanenta ëd relassion ëd fradlansa e dë scambi coltural antra tute j'associassion piemontèise dël mond.
Soa sede sentral a l'é a Turin.

 Stòria 
L'at ëd constitussion ëd l'Union a l'era stàit sot-signà da la Companìa dij Brandé, la Famija turinèisa, le Famije piemontèise ëd Còrdoba e 'd Rosari an Argentin-a, la Famija piemontèisa ëd Grenoble, la Famija setimèisa, la Famija moncalerèisa, l'Associassion piemontèisa, l'Associassion Amis dël Musé Pero Mica e dl'assedi 'd Turin dël 1706, j'Amis ëd Piassa dël Mondvì, l'associassion La Fòrgia ëd Caseli, l'Associassion stampa monregalèisa, ël Centro Europa, ël Sènter ëd coordinament ëd j'associassion europeiste piemontèise, ël moviment Assion piemontèisa e ël Grop folclorìstich ëd Viù.

Con ël temp a l'han aderì vàire àutre associassion.

Ël prim pressident ëd l'Union a l'é stàit l'avocat Gianni Oberto, che a l'época a l'era pressident ëd la region Piemont, segretari a l'era Censin Pich.
Mòrtie Oberto a j'11 ëd gené 1980, a rampiasselo tanme pressident a l'é stàit Roberto Canuto.
Mòrtie 'dcò chiel, pressident a l'é vnùit Gianfranch Gribàud.

Categorìa:Coltura piemontèisa